答陳公美
作者：蘇洵
朝代：宋

paragraphs: 少壯事已遠，舊交良可懷。
百年能幾何，十載不得偕。
念昔居鄉里，游處了無猜。
飲食不相捨，談笑久所陪。
拜君以爲兄，分蜜誰能開。
齒髮俱未老，未至衰與頹。
我子在襁褓，君猶無嬰孩。
君後獨捨去，爲吏天一涯。
我又厭奔走，遠引不復來。
歲月杳難恃，區區老吾儕。
況從與君別，多事歲若排。
心力不能救，衰病侵骨骸。
二子皆已冠，如吾苦無才。
君亦已有嗣，骨目秀且佳。
人事知幾變，會合終不諧。
昨者本不出，豪傑苦自咍。
欝欝自不樂，誰爲子悲哀。
翻然感其說，東走陵巔崖。
不意君在此，得春笑與詼。
君顔蔚如故，大噱飛塵灰。
我老應可怪，白髭生兩顋。
新句辱先贈，古詩許見推。
賢俊非獨步，故舊每所乖。
作詩報嘉貺，亦聊以相催。